Peter Machado

Peter Machado (Honnavar, Uttara Kannada barrutia, Karnataka, 1954ko maiatzaren 26a) indiar elizgizon katolikoa da. 2006tik 2018ra Belgaumeko apezpikua izan zen eta 2018tik aurrera Bangaloreko artzapezpikua da.

 Bizitza 
Peter Machado 1954ko maiatzaren 26an jaio zen Honnavarren. 1978ko abenduaren 8an apaiztu zen, 1976an sortutako Karwarreko elizbarrutian inkardinatuta geratuz. Zuzenbide Kanonikoan doktoretza lortu zuen Erromako Urbaniana unibertsitatean. Apaiz gisa, honako kargu hauek bete zituen: apezpikuaren idazkaria eta elizbarrutiko diruzaina (1979tik 1981era); Karwarreko bi parrokiatako bikarioa;  Sadashivgaideko bikarioa (1981etik 1983ra); Siddapurreko Arrosarioko Andre Mariaren elizako parrokoa (1983tik 1989ra); Dandoliko parrokoa (1993tik 1996ra); Sirsiko San Antonio elizako parrokoa (1996tik 2004ra); Koneko Pietateko Ama Birjinaren elizako parrokoa (2004tik 2006ra). Bangaloreko Laikoen Batzordeko eskualdeko idazkaria ere izan zen.

2006ko otsailaren 2an, Benedikto XVI.a aita santuak Belgaumeko elizbarrutiko apezpiku izendatu zuten, eta urte bereko martxoaren 30ean apezpiku-ordenazioa jaso zuen Belgaumeko San Paulo eskolan, Pedro López Quintana artzapezpikuaren eskutik, Bernard Morasek eta Filipe Neri Ferrãok lagunduta.

2018ko martxoaren 19an, Frantzisko aita santuak Bangaloreko artzapezpiku izendatu zuen. Karnatakako eskualdeko apezpiku katolikoen kontseiluko eta Karnatakako Giza Eskubideen aldeko Kristau Foroko presidentea ere bada.

Machado artzapezpikuak Bharatiya Janata Alderdiak zuzendutako Basavaraj Bommairen gobernua kritikatu du bihurketaren aurkako lege-proiektua bultzatzeagatik eta zurrumurruak zabaltzeagatik. Gainera, gobernuak misiolari kristauak gainbegiratzeko hartutako erabakia kritikatu eta konstituzioaren aurkakotzat jo du. Manipurren izandako kristauen aurkako indarkeriaren inguruko kezka ere adierazi du.

 Ondorengotza apostolikoa 

 Erreferentziak 

 Kanpo estekak 

Kategoria:Indiako artzapezpikuak
Kategoria:Indiako katolikoak
Kategoria:Benedikto XVI.ak izendatutako apezpikuak
Kategoria:XX. mendeko indiarrak
Kategoria:XXI. mendeko indiarrak